钦定古今图书集成/明伦汇编/官常典/第744卷 > 卢谦 张受 毕尹周 张有俊 倪可大
## 钦定古今图书集成/明伦汇编/官常典/第744卷 > 卢谦 张受 毕尹周 张有俊 倪可大

何炳　、田既庭　、戴廷对　、王毓贞　、严宽、金应元　、扈永宁、

按《明外史忠义传》：“谦字吉甫，庐江人。万历三十二年
进士。授永豊知县。擢御史，出为江西右参政，引疾归。
崇祯八年二月，流贼犯庐江，士民具财帛求免，贼伪
许之。俄袭陷其城，谦服命服，危坐中门。贼至，欲屈之，
骂曰：‘吾朝廷宪臣，肯为贼屈邪？鼠辈灭亡在即，安敢
无礼’！贼怒杀之，投尸于池，池水尽赤。举人张受、毕尹”
周亦不屈，被杀。是年正月，贼陷霍丘，县丞张有俊、教
谕倪可大、训导何炳、乡官田既庭、戴廷对，举人王毓
贞死焉。贼陷巢县，知县严宽被执不屈，一门皆死。二
月犯太湖，知县金应元据城东大濠以守。奸人导贼
渡濠，执应元，斫之未殊，自经死。训导扈永宁亦死焉。
谦赠光禄卿，馀赠恤如制。宽，归安人。应元，浙江山阴
人。皆举人。